בס"ד

‏א' כסלו, תשפ"א

‏17 נובמבר, 2020

**שיחה קבוצתית על תהליך בינת אורח החיים בלביא ב- 16-11-20**

מנחים: ניר וצבי

* חוששת שבשלב העקרונות נשקע ב- "בירבורים" מיותרים. (ניר בתשובה פירט בהרחבה את החשיבות והחיונית של השלב הזה) . אנחנו היום בקושי מפרנסים את עצמנו והמצב הדמוגרפי שלנו בהשוואה לישובים סמוכים אינו טוב. חלק גדול מאד מאוכלוסיית החברים עבר את גיל ה-70. והילודה של משפחות חברי לביא מתמעטת. רוב הילדים בגיל הרך הם של קבוצת הבנים שבעצמאות כלכלית או מישובים סמוכים. מי שלא משתנה לאורך זמן מתנוון. המשך רצוף של התהליך הכרחי.
* עלינו להתגבר על קשיי הקורונה ולהתקדם. חשוב מאד שלציבור תהיה תמונה ברורה ומדויקת על התהליך ושכולם ילמדו ויבינו במה בדיוק מדובר. לדעתו אנשים מפחדים יותר מעצם ההתמודדות עם הבעיות השורשיות שלנו (התפרנסות, דמוגרפיה וכד') מאשר מהשינויים באורחות החיים. עלינו להתגבר על הפחדים ולהמשיך את התהליך
* מתלבטת בעצמה בשאלה אם להמשיך בתקופה הזאת את התהליך. מצד אחד רוב הציבור שקוע בהתמודדות עם המגבלות והשינויים בשגרת החיים שמגפת הקורונה היפילה אלינו ועם ההסתגלות להפרטת המזון . מצד שני חושבת שזה מאד לא רצוי לדחות את ההתאמות הנדרשות באורחות חיינו. יש חריקות בהנהגת הקיבוץ בשיטה הנוכחית. תומכת עקרונית בהמשך התהליך.
* בדעה שבתקופה הקשה הזו לא ניתן להתקדם בתהליך. נמתין ונמשיך את התהליך לאחר המגפה.
* נמצאת עדין בשלב הדחקה ממה שצפוי לצאת מהתהליך. עם זאת, בטוחה שתסתדר עם כל מה שיוחלט. מצב החברה בלביא, בהרבה מישורים, כעת לא יציב, וצריך להמתין לתקופה רגועה יותר. יתכן שהתוצאה בסוף תהיה טובה אבל קיים פחד משינויים.
* מצטרף לדברי קודמיו לגבי הבעייתיות של התקדמות בתהליך בתקופה הזו. ציין שלמרות שביעות הרצון הכללית הרווחת מהפרטת המזון, בתחום החינוך יש להפרטת המזון השפעה שלילית. אישית כמי שהצטרף מבחוץ לקיבוץ הוא אוהב ומעריך את השיתופיות.
* לא סביר שדיון מסכם והצבעה על דבר גורלי כזה, בכל שלב, יהיו בזום.את התהליך ניתן להמשיך כשיוסרו המגבלות על התקהלות.
* פתח בשאלה "למה אנחנו צריכים את זה?". עם זאת מרגיש שאנחנו כעת תקועים ושיש מצבים לא הוגנים ולא פתירים בשיטה הנוכחית. למשל חוסר יכולת של משפחות חסרות אמצעים שנכנסו לגירעון בפרויקט השיכון לכסות את הגרעון הזה. התייחס גם להשארת הבנים כאן ולהתפרנסות מעבודה. יש מקום להמשיך בברור ערכי הליבה שלנו.